|  |  |  |
| --- | --- | --- |
| ΥΠΟΥΡΓΕΙΟ ΠΑΡΑΓΩΓΙΚΗΣ | |  |
| ΑΝΑΣΥΓΚΡΟΤΗΣΗΣ, ΠΕΡΙΒΑΛΛΟΝΤΟΣ | | Αθήνα, 16-7-2015 |
| ΚΑΙ ΕΝEΡΓΕΙΑΣ | | Αριθμ. Πρωτ.: 2968/69499 |
| ΓΕΝΙΚΗ ΔΙΕΥΘΥΝΣΗ ΒΙΩΣΙΜΗΣ | |  |
| ΦΥΤΙΚΗΣ ΠΑΡΑΓΩΓΗΣ | |  |
| ΔΙΕΥΘΥΝΣΗ ΕΓΓΕΙΩΝ ΒΕΛΤΙΩΣΕΩΝ | ΠΡΟΣ: ΥΠΟΥΡΓΕΙΟ ΟΙΚΟΝΟΜΙΚΩΝ | |
| ΕΔΑΦΟΫΔΑΤΙΚΩΝ ΠΟΡΩΝ | | ΓΕΝ. ΓΡΑΜΜΑΤΕΙΑ |
| ΚΑΙ ΛΙΠΑΣΜΑΤΩΝ | | ΔΗΜΟΣΙΩΝ ΕΣΟΔΩΝ |
| ΤΜΗΜΑ ΑΞΙΟΠΟΙΗΣΗΣ | | ΚΑΡΑΓ. ΣΕΡΒΙΑΣ 10 |
| ΕΓΓΕΙΟΒΕΛΤΙΩΤΙΚΩΝ ΕΡΓΩΝ | | 101 84 - ΑΘΗΝΑ |
| ΚΑΙ ΜΗΧΑΝΙΚΟΥ ΕΞΟΠΛΙΣΜΟΥ | |  |
| Πληροφορίες: Γ. Χαλιμούρδας Α. Κίτσος | ΚΟΙΝ.: Γραφείο Αναπληρωτή | |
| Ταχ. Δ/νση: Σεράφη 60 & Λιοσίων 210 | | Υπουργού |
| 104 45 - Αθήνα | | κου Ε. Αποστόλου |
| Τηλέφωνο: 210 83 99 818, 821 | | Αχαρνών 2 |
| Telefax…: 210 83 99 804 | |  |
|  | |  |
| E-mail: li210u002&minagric.gr | |  |
| li210u003&minagric.gr | |  |

**ΘΕΜΑ: Υπαγωγή των Οργανισμών Εγγείων Βελτιώσεων στην κατη­γορία ΚΟΙΝΟΠΡΑΞΙΑ ΑΓΡΟΤΙΚΩΝ ΣΥΝΕΤΑΙΡΙΣΤΙΚΩΝ ΟΡΓΑΝΩΣΕΩΝ κερδοσκοπικού χαρακτήρα.**

**ΣΧΕΤ.: Η με αριθμ. πρωτ. 3223/17-6-2015 εξώδικη διαμαρτυρία των ΤΟΕΒ Αγροκτήματος Ναούσης και Αραπίτσης Ναούσης προς το Υπουργείο Οικονομικών**

Σε συνέχεια της παραπάνω εξώδικης διαμαρτυρίας του ΤΟΕΒ Αγροκτή­ματος Ναούσης και Αραπίτσης Ναούσης προς το Υπουργείο σας, το οποίο μας κοινοποιήθηκε αλλά και πολλών άλλων σχετικών οχλήσεων από άλ­λους Ο.Ε.Β. για το θέμα της μετατροπής του φορολογικού καθεστώτος των Οργανισμών Εγγείων Βελτιώσεων από την κατηγορία «ΑΛΛΟ ΝΠΙΔ ΜΗ ΚΕΡΔΟΣΚΟΠΙΚΟ» στην κατηγορία «ΚΟΙΝΟΠΡΑΞΙΑ ΣΥΝΕΤΑΙ­ΡΙΣΤΙΚΩΝ ΟΡΓΑΝΩΣΕΩΝ», θέτουμε υπόψη σας τα ακόλουθα:

Σε κάθε συλλογικό εγγειοβελτιωτικό έργο που κατασκευάζει το πρώην Υπ. Αγροτικής Ανάπτυξης και Τροφίμων συστήνεται Οργανισμός Εγγείων Βελτιώσεων (Ο.Ε.Β.) ο οποίος αναλαμβάνει τη Διοίκηση, Λειτουργία και Συντήρηση (Δ.Λ.Σ.) του υπόψη έργου.

Οι Ο.Ε.Β., διακρίνονται σε Γενικούς Οργανισμούς Εγγείων Βελτιώ­σεων (Γ.Ο.Ε.Β.) και σε Τοπικούς Οργανισμούς Εγγείων Βελτιώσεων (Τ.Ο.Ε.Β.), είναι Ν.Π.Ι.Δ. υπαγόμενα στον ευρύτερο Δημόσιο Τομέα όπως αυτός επαναπροσδιορίστηκε για την προκειμένη περίπτωση με την διά­ταξη του άρθρου 51 παρ. 1 περ. γ του Ν. 1892/90, όπως η περ. γ. συμπλη­ρώθηκε από τη διάταξη του άρθρου 4 παρ. 6 του Ν. 1943/91. Το θεσμικό πλαίσιο λειτουργίας τους καθορίζεται από το Υπουργείο μας και εποπτεύ­ονται οι Τ.Ο.Ε.Β. από τους Ο.Τ.Α. και οι Γ.Ο.Ε.Β, από τις Περιφέρειες σύμφωνα με το νόμο 3852/2010.

Οι Ο.Ε.Β. αποτελούν Οργανισμούς Κοινής Ωφέλειας (άρθρο 6 παρ. 1 νόμου 414/1976) οι οποίοι συνιστώνται βάσει του Ν.Δ. 3881/58 (ΦΕΚ 181Α΄/1958) όπως ισχύει σήμερα, με σκοπό την Διοίκηση, Λειτουργία και Συντήρηση (Δ.Λ.Σ.) των εγγειοβελτιωτικών έργων που έχουν κατασκευα­στεί ή κατασκευάζονται από το Κράτος. Σημειώνεται ότι επιτελούν δημό­σιο και κοινωφελή σκοπό διότι μεριμνούν για την ανάπτυξη και αξιοποί­ηση των εδαφικών γεωργικών και υδατικών πόρων της Χώρας σύμφωνα με τις συνταγματικές προδιαγραφές του κρατικού σκοπού και του δημό­σιου γενικότερου συμφέροντος (Γνωμοδότηση ΝΣΚ 108/2001).

Οι Ο.Ε.Β. είναι αυτοχρηματοδοτούμενοι Οργανισμού **-ανταποδοτικού και μη κερδοσκοπικού χαρακτήρα-** καθώς οι οικονομικοί πόροι τους προέρχονται από τις εισφορές των ωφελούμενων φυσικών ή νομικών προ­σώπων ή φορέων που είναι μέλη τους και εξυπηρετούνται από την λει­τουργία των Εγγειοβελτιωτικών Έργων (άρθρο 15 του Ν.Δ. 3881/58). Λόγω της προαναφερόμενης ανταποδοτικότητας των εισφορών τα ετήσια οικονομικά τους στοιχεία (προϋπολογισμός, ισολογισμός, απολογισμός) είναι ισοσκελισμένα **χωρίς να προκύπτει κέρδος** (τα ετήσια έσοδα των Ο.Ε.Β. ισούνται με τις ετήσιες δαπάνες διοίκησης, λειτουργίας και συντή­ρησης των εγγειοβελτιωτικών έργων). Τα ανωτέρω οικονομικά στοιχεία εγκρίνονται από τις εποπτεύουσες Υπηρεσίες των Δήμων και των Περιφε­ρειών.

Λαμβάνοντας υπόψη τα παραπάνω και όπως προκύπτει **από την ισχύ­ουσα νομοθεσία**, καθίσταται προφανές ότι οι Οργανισμοί Εγγείων Βελ­τιώσεων δεν είναι Οργανισμοί κερδοσκοπικού χαρακτήρα και δεν μπο­ρούν να ενταχθούν σε φορολογικό καθεστώς κερδοσκοπικού χαρακτήρα.

Παρακαλούμε όπως λάβετε υπόψη τις παρατηρήσεις μας για την διευ­θέτηση του εν λόγω θέματος.

|  |  |  |
| --- | --- | --- |
|  |  | Ο ΑΝΑΠΛ. ΓΕΝΙΚΟΣ ΓΡΑΜΜΑΤΕΑΣ |
|  |  |  |
|  |  |  |
|  |  | ΔΗΜΗΤΡΙΟΣ ΓΕΛΑΛΗΣ |